SEB eersdaags ook vir eiendomsbedryf verpligtendArgieffoto ter illustrasie van die eiendomsbedryf. Swart ekonomiese bemagtiging (SEB)-deelname is ingevolge die Eiendomspraktisynswet eersdaags verpligtend in die eiendomsbedryf. Die sakeorganisasie Sakeliga is nie ten gunste van dié wet nie. Piet le Roux, uitvoerende hoof van Sakeliga, verduidelik dat enigeen wat vantevore aan die nodige professionele vereistes voldoen het, as ŉ eiendomspraktisyn kon optree. Dit sal voortaan egter nie meer die geval wees nie, aangesien ’n geldige SEB-sertifikaat nou ’n voorvereiste gaan wees. “Om deelname aan SEB-prosesse as ŉ professionele vereiste te vermom, is onregverdig, skadelik en onkonstitusioneel. Dit is onaanvaarbare politieke inmenging by die vryheid van die industrie en die welvaart van die bedryf, sy kliënte en die ekonomie,” meen Le Roux. Die wet bepaal dat die Regulerende Owerheid vir Eiendomspraktisyns nie ’n Getrouheidsfondssertifikaat mag uitreik aan enige persoon wat nie oor ’n geldige SEB-sertifikaat beskik nie. Geen persoon mag dus as ’n eiendomspraktisyn optree sonder dat ŉ Getrouheidsfondssertifikaat aan hom of haar uitgereik is nie. Wanneer daar van ŉ eiendomspraktisyn gepraat word, sluit dit nié net eiendomsagente in nie, maar ook afslaers, verhuurders, adverteerders van eiendomme vir verhuring of verkoop, eiendomsbestuurders, ontwikkelaars, finansierders en hul agente, tyddeelbemarkers asook al die direkteure van regsentiteite wat hierdie aktiwiteite bedryf. “Die implikasie is duidelik. Die wet dwing SEB af op almal wat enigsins met die bedryf te doen het. Die eerste stap is om SEB deel van die lisensiëringsvereistes vir die bedryf te maak. Die volgende stappe sal wees om spesifieke SEB-vlakke te vereis of penalisasie en ander strafmaatreëls in te stel waar SEB-vlakke nie behaal word nie,” verduidelik Le Roux. Hoewel die Eiendomspraktisynswet reeds in September onderteken is, sal die wet eers in werking tree op ’n datum soos deur die president in die Staatskoerant geproklameer. Dié datum is nog nie bekend gemaak nie. “As die doel van SEB regverdige bemagtiging en ekonomiese voorspoed vir almal in Suid-Afrika is, misluk dit heeltemal. Hieroor is daar ŉ openbare konsensus aan die ontstaan. Dit is vandag algemeen om te hoor hoe ontleders, sakelui, politici, ekonome en regslui uit alle gemeenskappe in Suid-Afrika SEB kritiseer. Ten spyte van die ooglopende probleme met SEB word die beleid egter skerper en skerper toegepas, en in meer en meer wette ingesluit. Hiervan is die ondertekening van die Eiendomspraktisynswet die jongste voorbeeld,” meen Le Roux. Luidens ŉ verklaring gaan Sakeliga op 26 November ŉ werkswinkel vir lede van die eiendomsbedryf by sy hoofkantoor in Centurion aanbied met die oog op regsaksie. “Sakeliga ondersoek tans die moontlikheid om voor die wet se inwerkingtreding die grondwetlikheid van hierdie SEB-vereistes te betwis,” lui die verklaring. Klik hier vir meer inligting.